Fit-28 ta' Ottubru 2016, il-Kunsill adotta permezz ta' proċedura bil-miktub pakkett ta' deċiżjonijiet dwar il-ftehim ekonomiku u kummerċjali komprensiv (CETA) mal-Kanada, li jinkludi: deċiżjoni dwar deċiżjoni dwar l- applikazzjoni proviżorja deċiżjoni li tintalab l- approvazzjoni tal-Parlament Ewropew dwar il-konklużjoni Ir-rappreżentanti tal-istati membri adottaw ukoll strument interpretattiv konġunt . Dan l-istrument, li hu test konġunt mal-Kanada, ser jipprovdi interpretazzjoni vinkolanti tat-termini tas-CETA dwar kwistjonijiet speċifiċi. "Għandi pjaċir nikkonferma li l-UE hi lesta li tiffirma l-ftehim ekonomiku u kummerċjali komprensiv mal-Kanada. Dan jirrappreżenta stadju importanti fil-politika kummerċjali tal-UE u l-impenn tagħna lejha" qal Robert Fico, Prim Ministru tas-Slovakkja, li bħalissa għandha l-presidenza tal-Kunsill tal-UE. "Is-CETA jirrappreżenta ftehim modern u progressiv, u jiftaħ il-bibien għal opportunitajiet ġodda, filwaqt li jipproteġi interessi importanti. Barra minn hekk, għandu l-potenzjal li jistabbilixxi t-triq 'il quddiem għal ftehimiet kummerċjali futuri." Is-CETA ser ineħħi aktar minn 99% tat-tariffi li bħalissa huma imposti fuq il-kummerċ bejn l-UE u l-Kanada. Hu jistabbilixxi standards għoljin għall-protezzjoni tal-konsumatur, l-ambjent u x-xogħol. Il-ftehim jinkludi d-dispożizzjonijiet dwar l-aċċess għas-suq għal oġġetti, servizzi, investiment u akkwist pubbliku mill-gvern, kif ukoll dwar drittijiet ta' proprjetà intellettwali, miżuri sanitarji u fitosanitarji, żvilupp sostenibbli, kooperazzjoni regolatorja, rikonoxximent reċiproku, faċilitazzjoni tal-kummerċ, kooperazzjoni fil-materja prima, riżoluzzjoni tat-tilwim u ostakli tekniċi għall-kummerċ. In-negozjati mal-Kanada twettqu abbażi ta' mandat maqbul mill-Kunsill fl-2009. Wara deċiżjoni tal-Kunsill f'Settembru 2011, inbdew ukoll taħditiet dwar il-protezzjoni tal-investiment fi ħdan il-qafas tas-CETA. Fil-5 ta' Lulju 2016, il-Kummissjoni pproponiet li l-ftehim jiġi ffirmat u konkluż bħala ftehim "imħallat". Dan ifisser li min-naħa tal-UE, il-ftehim għandu jiġi ffirmat kemm mill-UE kif ukoll mill-istati membri, u rratifikat mill-parlamenti nazzjonali u reġjonali rilevanti kollha. Il-ftehim ser jiġi applikat fuq bażi proviżorji ladarba l-Parlament Ewropew ikun ta l-approvazzjoni għall-konklużjoni tiegħu, sakemm jiġi rratifikat mill-istati membri kollha. L-applikazzjoni proviżorja ser tikkonċerna essenzjalment id-dispożizzjonijiet tal-kompetenza esklużiva tal-UE. Ftehim ta' sħubija strateġika Il-Kunsill adotta wkoll deċiżjoni dwar l-iffirmar u l-applikazzjoni proviżorja ta' ftehim ta' sħubija strateġika bejn l-UE u l-Kanada. Dan il-ftehim għandu l-għan li japprofondixxi d-djalogu politiku u l-kooperazzjoni bejn l-UE u l-Kanada u ser isaħħaħ ir-relazzjonijiet f'oqsma bħad-drittijiet tal-bniedem, il-paċi u s-sigurtà internazzjonali, l-iżvilupp ekonomiku u sostenibbli, il-ġustizzja, il-libertà u s-sigurtà. Deċiżjoni tal-Kunsill dwar l-iffirmar tas-CETA Deċiżjoni tal-Kunsill dwar l-applikazzjoni proviżorja tas-CETA Ftehim ekonomiku u kummerċjali komprensiv (CETA) bejn l-UE u l-Kanada Annessi għall-ftehim ekonomiku u kummerċjali komprensiv (CETA) bejn l-UE u l-Kanada Strument interpretattiv konġunt Dikjarazzjonijiet għall-minuti tal-Kunsill Konklużjonijiet tal-Kunsill Deċiżjoni tal-Kunsill dwar l-iffirmar u l-applikazzjoni proviżorja tal-Ftehim ta' Sħubija Strateġika bejn l-UE u l-Kanada Ftehim ta' sħubija strateġika bejn l-UE u l-Kanada Ara l-paġna tal-laqgħa